بلوچی دستونک
“خالق ارماؔن”
کئے زانت کدی ، اُمر کُجا گْوست ، شموش ئِے
چیزے کہ نہ بیت گوں ترا پیوْست ، شموش ئِے
بالِیچؔہ گُشئے ارسے ، منی چمّاں رِچان اِنت
درملک ءَ ، منا مِہر کُجا رَست ، شموش ئِے
تئ مُہرگیں زیبائی ءِ توسِیپ ءَ نزاناں
دو لبز چِت ءُ شِئرُکے پِربست ، شموش ئِے
اُزرے کہ نہ مَنتگ ، پہ تئی پْرشتگیں کولاں
نوں پُکّی ءُ زیمِیگ نہ بیت دست ، شموش ئِے
امروز کسی اُمر ءِ شپ ءُ روچاں نہ چاریت
کئے زانت کُجا نوبتے پِرگوْست ، شموش ئِے
ارماؔن ءَ ، کُجا باریں ، بِگندئے پہ گِدارے
یاتے کہ تئی کِرّ ءُ گْوراں اَست ، شموش ئِے